Author: Dreninova
Last saved by: .
Company: MPSVR

N á v r h

Nariadenie vlády

Slovenskej republiky

z ................................. 2001,

ktorým sa upravuje koeficient zaťaženosti príjmu spoločne posudzovaných osôb výdavkami spojenými s bývaním a sumy minimálnych výdavkov na bývanie fyzickej osoby alebo fyzických osôb

	Vláda Slovenskej republiky podľa § 4 ods. 4 zákona č. 300/1999 Z. z. o príspevku na bývanie nariaďuje:
§ 1
	Koeficient zaťaženosti príjmu spoločne posudzovaných osôb výdavkami spojenými s bývaním^)  sa od 1. júla 2001 upravuje na 0,29.

) § 4 ods. 1 zákona č. 300/1999 Z. z. o príspevku na bývanie.

§ 2
	Sumy minimálnych výdavkov na bývanie fyzickej osoby alebo fyzických osôb^)  sa od 1. júla 2001 upravujú na

) § 4 ods. 2 zákona č. 300/1999 Z. z.

c)	1 680 Sk mesačne, ak ide o jednu fyzickú osobu,
d)	2 090 Sk mesačne, ak ide o dve fyzické osoby,
e)	2 490 Sk mesačne, ak ide o tri fyzické osoby,
f)	2 900 Sk mesačne, ak ide o štyri fyzické osoby a viac fyzických osôb.

§ 3
	Toto nariadenie nadobúda účinnosť 1. júla 2001.

D ô v o d o v á    s p r á v a 

A.	Všeobecná časť 

	S účinnosťou od 1. januára 2000  sa uplatňuje v praxi zákon  č. 300/1999 Z. z. o príspevku na bývanie, ktorým sa zaviedla v systéme štátnej sociálnej podpory nová štátna sociálna dávka budúceho systému štátnej sociálnej podpory – príspevok na bývanie. Účelom tejto dávky je prispieť najmä domácnostiam s nízkymi príjmami na úhradu ich nákladov spojených s  bývaním za predpokladu, že budú spĺňať citovaným zákonom určené podmienky nároku.

	Výška príspevku na bývanie  je závislá od príjmu spoločne posudzovaných osôb, ktoré majú právo užívať byt alebo rodinný dom  na bývanie a  ďalej od súm minimálnych výdavkov na bývanie.  Výška minimálnych výdavkov na bývanie je podľa § 4 ods. 2 zákona č. 300/1999 Z. z. diferencovaná  podľa počtu osôb s právom užívať byt alebo rodinný dom takto :
-	1 410 Sk mesačne, ak ide o jednu fyzickú osobu,
-	1 750 Sk mesačne, ak ide o dve fyzické osoby,
-	2 090 Sk mesačne, ak ide o tri fyzické osoby,
-	2 430 Sk mesačne, ak ide o štyri a viac fyzických osôb.

Uvedené sumy zohľadňujú cenové úpravy nákladov na bývanie uskutočnené do konca roka 1999,  vrátane pôvodne pripravovanej úpravy cien čistého nájomného o 70 % od 1. októbra1999:
- čisté nájomné                       + 70 %  (navrhované od 1. októbra 1999, skutočne   realizované až v roku 2000)
- elektrina                                            + 65 %
- plyn                                                   + 50 %
- teplo a teplá voda                             + 61 %
- vodné a stočné                                 + 20 %
- ostatné komunálne služby                + 50 %.

Výška príspevku na bývanie sa vypočíta podľa vzorca: 

PB = MVB – (R x Y),  kde 

PB - príspevok na bývanie
MVB - minimálne výdavky na bývanie 
Y -  príjem spoločne posudzovaných osôb za rozhodujúci kalendárny polrok
R - koeficient zaťaženosti príjmu spoločne posudzovaných osôb výdavkami 
      spojenými s bývaním   -  t. č.  vo výške  0,30.

K 1. februáru  roku 2000 došlo k úpravám nákladov na bývanie v súvislosti s ďalším  zvýšením cien a v roku 2001 dôjde k ich ďalším úpravám  (tabuľka č. 1), a to:

- čisté nájomné                                   	+ 70 %       a        + 45 %
- elektrina                        	                            + 40 %       a       + 15 %
- plyn                               	                            + 30 %       a       + 20 %
- teplo a teplá voda         	                            + 20 %       a       + 20 %
- vodné a stočné                                          + 27 %        a      + 20,3 %.    

Táto skutočnosť má za následok, že sumy minimálnych výdavkov na bývanie podľa  § 4 ods. 2 zákona č. 300/1999 Z. z. o príspevku na bývanie už nezodpovedajú reálnym  minimálnym výdavkom na bývanie. Z  toho dôvodu sa navrhuje, aby vláda Slovenskej republiky nadväzne na zvýšenie cien  čistého nájomného, elektriny, plynu, tepla a teplej vody a vodného a stočného  v roku 2000 a 2001 a v súlade s § 4 ods. 4 zákona č. 300/1999 Z. z. svojím nariadením upravila sumy minimálnych výdavkov na bývanie  od 1. júla 2001 takto :	  
-	1 680 Sk mesačne, ak ide o jednu fyzickú osobu,
-	2 090 Sk mesačne, ak ide o dve fyzické osoby,
-	2 490 Sk mesačne, ak ide o tri fyzické osoby,
-	2 900 Sk mesačne, ak ide o štyri a viac fyzických osôb.

	Navrhovaná  úprava minimálnych výdavkov na bývanie si vyžiada  v druhom polroku roku 2001  čerpanie finančných prostriedkov na výplatu príspevku na bývanie  v celkovej sume 1,25 mld. Sk  (5 splátok) pri predpokladanom počte 150 000 poberateľov (tabuľka č. 1). V tejto súvislosti treba poznamenať, že „Návrh úprav regulovaných cien v roku 2001“, ktorý vláda SR prerokovala na mimoriadnom zasadnutí dňa 15.12.2000  predpokladal prínos do štátneho rozpočtu v roku 2001 len  z úprav cien elektrickej energie a zemného plynu  vo výške cca 5 mld. Sk. V prvom polroku 2001 pri súčasnej platnej legislatíve a nezmenených parametroch na výpočet výšky príspevku na bývanie sa predpokladá  obdobné  čerpanie finančných prostriedkov na výplatu  predmetného príspevku   ako   v  rovnakom období roku 
2000, t. j.  v sume do 350 000 Sk  (7 splátok) pre cca 55000 poberateľov príspevku na bývanie (príloha - tabuľka č.1 a 2). Celkovo sa v roku 2001 predpokladá čerpanie finančných prostriedkov na výplatu príspevku na bývanie (12 splátok)  v sume 1,6 mld. Sk. Ak parametre podľa tohto návrhu nariadenia vlády budú platiť v nezmenenej výške pre rok 2002, možno predpokladať čerpanie  finančných prostriedkov  na výplatu tejto dávky v roku 2002 v celkovej sume cca 2 mld. Sk.

	Úpravou uvedených parametrov na výpočet výšky príspevku na bývanie a posúdenie nároku na túto štátnu sociálnu dávku sa zvýši efektívnosť adresne poskytovaného príspevku na bývanie nízko príjmovým domácnostiam, pričom sa rozšíri okruh možných poberateľov najmä o rodiny s nezaopatrenými deťmi, ktoré nie sú v hmotnej núdzi a ich čistý mesačný príjem sa pohybuje tesne nad hranicou životného minima. Výraznejšie sa prejaví navrhovaná úprava aj u žiadateľov o príspevok na bývanie – dôchodcov najmä osamelo žijúcich, ktorých najvyšší možný príjem na vznik nároku na príspevok v minimálnej výške 50 Sk mesačne vzrastie z pôvodných 4 536 Sk na 5 624 Sk mesačne (tabuľka. č. 2 a 3).  
	
	Problematika zákona č. 300/1999 Z. z. o príspevku na bývanie nie je upravená v práve Európskej únie. Zákon svojou problematikou nepatrí medzi prioritné oblasti aproximácie práva uvedené v čl.70 Európskej dohody o pridružení a svojou problematikou nepatrí ani medzi priority odporúčané v Bielej knihe. Z toho dôvodu nie je možné zhodnotiť súlad nariadenia vlády, ktoré je navrhnuté podľa splnomocňovacieho ustanovenia uvedeného zákona, s právom Európskej únie a dohovormi Rady Európy a vypracovať tabuľku zhody. 

Návrh nariadenia vlády je v súlade s Ústavou Slovenskej republiky, ako aj so zákonom č. 300/1999 Z. z. o príspevku na bývanie.

B. Osobitná časť 

K  § 1  a  2

Navrhuje sa upraviť koeficient zaťaženosti príjmu spoločne posudzovaných osôb výdavkami spojenými s bývaním z doterajšieho 0,30 na 0,29 (tabuľka č. 4 a 5) a sumy minimálnych výdavkov na bývanie fyzickej osoby alebo fyzických osôb 

- zo sumy 1 410 Sk mesačne | na 1 680 Sk mesačne
- zo sumy 1 750 Sk mesačne | na 2 090 Sk mesačne
- zo sumy 2 090 Sk mesačne | na 2 490 Sk mesačne
- zo sumy 2 430 Sk mesačne | na 2 900 Sk mesačne

K § 3
	
V súlade s § 4 ods. 4 zákona č. 300/1999 Z. z. o príspevku na bývanie sa navrhuje účinnosť nariadenia vlády od 1. júla 2001.